Bautizaq Juanmi paqarinnintinta sayachkarqa iskay discipulonkunawan.
Juanmi Jesusta richkaqta rikuruspa nirqa:
—Qawaychik,
paymi Diosmanta Hamuq Carneroqa —nispa.
Juanpa discipulonkunam chay nisqanta uyariruspanku Jesusta qatikurqaku.
Jesus qepanta qawariykuptinmi paykuna hamuchkasqa,
paykunatam Jesus nirqa:
—¿Imatataq munankichik?
—nispa.
Paykunañataqmi nirqa:
—Yachachikuq ¿maypitaq yachanki?
—nispa.
Chaymi Jesusñataq nirqa:
—Hakuwá qawamuychik —nispa.
Rispankum qawamurqaku Jesuspa maypim yachasqanta.
Inti waqtaykuytaraqmi tuparqakuqa,
chay horamantam paqarinnintinkama kuska karqaku.
Iskayninmanta Juanpa nisqanta uyarispa Jesusta qatikuqmi karqa Andres,
payqa karqa Simon Pedropa wawqenmi.
Puntata wawqen Simonta Andres maskaramuspanmi nirqa:
—Mesiastam tariramuniku —nispa.
Mesiasqa Cristo ninanmi.
Andresmi pusarqa Simonta Jesuspa kasqanman chaymi Simonta qawaykuspan Jesus nirqa:
—Juanpa churin Simon,
kunanmantaqa Cefasñam sutiki kanqa —nispa.
Chay sutiqa Pedro ninanmi.
Jesusmi paqarinnintinta Galilea lawman rinanpaq kachkaspa tuparurqa Felipewan,
paytam nirqa:
—Hakuchik —nispa.
Felipeqa karqa Betsaida llaqtayoqmi,
llaqtamasintaqmi karqa Andreswan Pedropas.
Felipem Natanaelta maskamuspan nirqa:
—Tariramunikum huk runata,
paymantam Moisespas chaynataq Diosmanta willakuqkunapas qellqarqa.
Payqariki Joseypa churin Nazaret llaqtayoq Jesusmi —nispa.
Chaymi Natanael nirqa:
—Nazaret llaqtamantaqa ¿yaqachum ima allinpas lloqsimunman?
—nispa.
Felipeñataqmi nirqa:
—Hakuwá qawamunki —nispa.
Jesusmi Natanaelta rikuruspan nirqa:
—Kay hamuq runaqa cheqap Israel casta runam,
payqa mana engañakuqmi —nispa.
Natanaelñataqmi nirqa:
—¿Maypitaq reqsiwarqanki?
—nispa.
Chaymi Jesusñataq nirqa:
—Manaraqpas Felipe willasuchkaptikim higos sachapa sikinpi rikurqayki —nispa.
Chaymi Natanael nirqa:
—Yachachikuq,
qamqa kanki Diospa Churinmi,
qamqa kanki Israel runakunapa reyninmi —nispa.
Jesusmi nirqa:
—¿“Higospa sikinpim rikurqayki” niptiychu creerunki?
Chaymantapas aswan mas hatun ruraykunatam rikunki.
—Cheqaptapunim rikunkichik hanaq pachata kicharayaqta,
Diosmanta Hamuq Runatapas Diospa angelninkunawan hanaq pachawan comunicaqtam rikuwankichik.